શ્રી સ્વામિનારાયણ ભગવાન લોયા પ્રકરણનાં પહેલાં વચનામૃતમાં કહે છે કે, ક્રોધ ઉપર તો અમારે ઘણું વૈર છે. ક્રોધી જે માણસ અથવા દેવતા તે અમને ગમતા નહીં. ક્રોધ તો કેવો છે તો જેવું હડકાયું કૂતરું હોય તેવો છે. જેમ હડકાયા કૂતરાંની જે લાળ તે ઢોર અથવા મનુષ્ય જેને અડે તે કૂતરાંની પેઠે ડાચિયાં નાખીને સંતના માર્ગ થકી પડી જાય અને વળી ક્રોધ કેવો છે તો વાઘ, દિપડો, કાળો સર્પ તે જેમ સર્વને બિવડાવે છે. અને બીજાના પ્રાણને હરી લે છે. એવો જે ક્રોધ જો સાધુમાં આવે તો તે અતિશે ભૂંડો લાગે છે. માટે ક્રોધ જેના દેહમાં આવે તેને વિરૂપ કરી નાંખે છે.